29 Julie – Verdedig geregtigheid, konfronteer ongeregtigheid - Nederduitsch Hervormde Kerk van Afrika
29 Julie – Verdedig geregtigheid, konfronteer ongeregtigheid
geskryf deur NHKA | Maandag, 29 Julie, 2019 | Dagstukkies
Hebreërs 1: 1-14
Ons leef in 'n tyd van morele dubbelsinnigheid. Daar is soveel wantroue in ons samelewing op die oomblik, dat ons vergeet het hoe om tussen geregtigheid en boosheid te onderskei. Vrees en agterdog veroorsaak verdeeldheid, en slegs geloof en vertroue kan die eenheid herstel wat gemeenskappe en beskawings laat floreer. As ons regverdigheid met selfregverdiging verwar, en ongeregtigheid aanvaar as 'n manier om te kry wat ons wil hê, verloor ons ons integriteit as gelowiges. In Hebreërs 1: 9 lees ons die woorde van lof aan Jesus: Jesus het sy integriteit behou deur liefdevol en regverdig te wees. Hy veroordeel boosheid en ongeregtigheid. Sy liefdevolle regverdigheid was 'n daad van geloof, en sy konfrontering van goddeloosheid was 'n daad van moed. Hy het getrou gebly aan God en die waarheid gepraat, ongeag hoe ongewild of onaanvaarbaar Hy geword het. Die wêreld het Jesus met 'n kruis vir sy integriteit beloon; God het Hom met 'n koningskroon beloon. Jesus het geregtigheid liefgehad en goddeloosheid gehaat, daarom het God Hom tot die hoogste eer verhef.
As ons glo dat ons volgelinge en dissipels van Jesus Christus is, moet ons geregtigheid verdedig en ongeregtigheid konfronteer. Dit kan ons baie kos en ons ongewild maak, maar om ongeregtigheid en selfregverdiging te aanvaar en valsheid of leuenagtigheid na te volg, is om alles te ignoreer wat Jesus ons geleer het – alles waarvoor Hy sy integriteit behou het deur liefdevol en regverdig te wees, en waarvoor Hy gesterf het. Mag ons vandag bid: Here Jesus, U het nooit gesê dit sal maklik wees om te glo nie. Maak vandag ons oë oop om sowel die geregtigheid as die goddeloosheid in onsself en ons gemeenskap te sien. Help ons om geregtigheid na te streef en te verdedig, en die kwaad en ongeregtigheid te konfronteer en te vermy. In u heilige Naam bid ons nederig afhanklik. Amen.